Karolo ya ntlha ya ntwa e ne ya simolola ka June 1995. Setlhopha sengwe sa kwa Moscow se se neng se dirisana le Kereke ya Orthodox ya Russia, se ne sa tsenya ngongorego se latofatsa bakaulengwe ba rona ka gore ba na le seabe mo ditirong tsa bokebekwa. Setlhopha seno se ne se bolela gore se emela batho bangwe mo malapeng ba ba neng ba tenwa ke go bo balekane kgotsa bana ba bone ba ile ba nna Basupi. Ka June 1996, babatlisisi ba ne ba simolola go batlisisa bosupi jwa seo mme ga ba a ka ba fitlhela sepe. Le fa go ntse jalo, sone setlhopha seo se ne sa tsenya ngongorego e nngwe gape—ba latofatsa gape bakaulengwe ba rona ka ditiro tsa bokebekwa. Babatlisisi ba ne ba dira dipatlisiso tse dingwe gape mme ga bonala fa ditatofatso tseo tsotlhe di se boammaaruri. Le fa go ntse jalo, baganetsi bao ba ne tsenya ngongorego ya boraro, e e neng e tshwana le ditatofatso tse ba neng ba di dirile pele. Basupi ba ga Jehofa ba kwa Moscow ba ne ba batlisisiwa gape, mme mosekisi le ene o ne a fitlhela go se na mabaka a go ba sekisetsa kgang ya bokebekwa. Go tswa foo, baganetsi bao ba ne ba tsenya yone ngongorego eo lekgetlo la bonè mme le mo lekgetlong leno mosekisi ga a ka a fitlhela bosupi bope. Se se gakgamatsang ke gore, sone setlhopha seo se ne sa kopa gore go dirwe patlisiso e nngwe gape. Kgabagare ka April 13, 1998, modiradipatlisiso yo mongwe o ne a tsholola kgetsi eo.